  Виталий Пронин  Кун Кенешын ялӥзы Егитъёслэсь парламентсэс кылдытонъя конкурс. Со ортчоз 11-тӥ декабрьысен 28-тӥ февралёзь. Туннэ, 8-тӥ декабре, та сярысь вераз Кун Кенешлэн Тӧроезлэн воштӥсез Надежда Михайлова.25-тӥ октябре ужзэ йылпумъяз Егитъёслэн парламентсылэн 3-тӥ ӧтчамез. 4-тӥ ӧтчамын, азьвыл сямен ик, 60 депутат бырйиськоз. 30-зэ быръёзы, нимысьтыз конкурс ортчытыса, кылем интыосты басьтозы городъёсысь но ёросъёсысь Егитъёслэн парламентъёссылэн адямиоссы, быдэн одӥген котькудӥсьтыз. Та вакытэ шаерамы ваньмаз ёросын но городъёсын таӵе парламентъёс кылдытэмын но ужало.Егит депутат луыны мылкыд карисьёслэсь витё улонэз азинтон пумысен проектъёссэс. Соосты нимысьтыз кылдытэм комиссия азьын утёно луоз вуоно арын март толэзе. Апреле Кун Кенешысь депутатъёслэн сессиязы Егитъёслэн парламентсылэн ёзчиосыз юнматэмын луозы.Конкурсэ вуэм ужъёсты дунъялозы пуштроссыя: макем соос туала улонысь лэчыт юанъёсты ӝуто, луоз-а соосты улонэ пыӵатыны, быгатэ-а депутатэ куриськись аслэсьтыз малпанъёссэ ӟеч усьтыны, адямиосын кусып тупатыны, пыр-поч тодэ-а проектаз ӝутэм ужпумъёс сярысь.Конкурсэ пыриськон понна кулэ:- анкета;- 250 кинюртэмъёсын список, дурбасьтӥсьёс 18-31 аресъем мед луозы;- ас мылкыдъя яке егитъёслэн огазеяськонзылэн дэмламезъя куриськон;- 3х4 см быдӟалаен 2 фотография;- вормонъёс сярысь таукаронъёс, дипломъёс, сертификатъёс;- проектной уж.Конкурслэн куронъёсыз сярысь тодыны луоз udmgossovet.ru сайтысь «Егитъёслэн парламентсы» люкетысь. Документъёсты ваёно Кун Кенеше (Ижевск, Октябрьлы 50 ар площадь, 15-тӥ юрт). Юалляськоно (3412) 913-209, 913-139 телефонъёсъя. Ангелина Снигирёва Туспуктэм: http://www.udmgossovet.ru/  